贈術士陳談天
作者：王邁
朝代：宋

paragraphs: 我生之辰日在亢，斗牛之宿晻無耀。
獨有首尾二虣星，角立昴氐爭繫標。
一生奇蹇良苦之，已分青雲輸年少。
每逢星史說經躔，探手止之頭屢掉。
談天一日叩齋扉，信口陽秋天下妙。
數靈不用蓍草占，機祕時將道眼照。
玄中巧奪君平胎，聖處深入渾沌竅。
俗人籌星亂如麻，蠡測管窺工竊剽。
聽君談唾如秦青，字字宮商合腔調。
如何孤身無所賞，萍梗風波任浮漂。
正緣苦泄造化機，真宰忌之神所誚。
方知多技故多窮，凡事皆然君莫笑。
雖然知己豈無人，試往京城謁權要。
一絲莫久牛蹄灣，滄海六鰲待君釣。